Hans Kristian Skibby (DF), 2012-11-29:
Jamen det er altid en fornøjelse at være ordfører efter hr. Benny Engelbrecht, Socialdemokraternes ordfører, for han har en udpræget grad af lyst til at fortælle om hele lovforslagets indhold.
Og der må jeg da sige, at med det her lovforslag var ordføreren på noget af en opgave, men al ære og respekt for det.
Der var i hvert fald ikke meget af det, der blev sagt, vi kunne være uenige i.
Men grundlæggende er det her lovforslag jo kommet i hus, fordi vi kan se, at der er behov for, at vi gør, hvad vi kan, fra politisk side for at sikre, at der er tillid til den finansielle sektor her i Danmark, ikke mindst på baggrund af de tragiske bankkrak, der har været, senest i Tønder Bank, hvor man nu kan se, at der var nogle problemer og nogle udfordringer.
Det betyder også, at den investeringslyst og den evne og motivation, man har som privat investor til at placere sine penge i eksempelvis bankaktier, godt nogle steder kan ses at blive mindre og mindre, fordi man simpelt hen synes, at der måske er en for stor risiko ved det.
Derfor er det utrolig vigtigt, at vi fra politisk side har en motivation og en forståelse for, at det er vigtigt, at vi tilrettelægger vores lovgivning sådan, at vi kan øge den tillid, der skal være og kan være, til den danske banksektor alle de steder, hvor det er lovmæssigt muligt.
Og der er det her lovforslag et af dem, som jeg synes er med til at gøre det absolut bedre.
For de forbedrede muligheder, der bliver, med håndhævelse af Finanstilsynets rolle osv., synes vi faktisk er sund fornuft i den her situation – ikke mindst fordi en af lovændringerne jo gør, at der bliver en øget mulighed for håndhævelse, eksempelvis i de tilfælde, hvor det er solvenskrav, som er spørgsmålet.
Vi kan jo se, at der i nogle banker har været behov for en større grad af forståelse og tålmodighed, men selvfølgelig også for, at vi har en forståelse for, at sektoren har nogle udfordringer, som vi skal gøre op med.
Det er jo sådan, at vi på den her baggrund får mulighed for at kunne være mere fleksible i lovgivningen, og det er jo ikke at forstå sådan, at vi lægger op til, at vi skal tillade, at der er banker, som har en dårlig solvens osv.
Nej, men der, hvor vi har mulighed for at gå ind at hjælpe bankerne, skal vi selvfølgelig også gøre det.
I forbindelse med den del af lovforslaget her, som omhandler CIBOR-renten, som vi jo alle sammen har fulgt i dagspressen igennem flere måneder, hvor den har været til stor diskussion, synes jeg også, det er absolut positivt, at vi får sikret, at vi med det her tilsyn med de pågældende referencerenter også kan se frem til, at der bliver en bedre kontrol og en bedre undersøgelse de steder, hvor det er nødvendigt, set i forhold til om den rente nu også er den rigtige rente.
Så har ministeren også lagt op til, at der skal være nogle ændringer af de råd, der ligger som baggrund for finansområdet, og det har vi egentlig ikke så mange kommentarer til.
Jeg synes, det er sund fornuft.
Altså, vi opretter et nyt råd, Det Systemiske Risikoråd, og det er jo fint nok, men jeg synes også, at det måske er ganske klart fornuftigt, at vi så samtidig vælger at få to andre råd lagt sammen, så vi ikke begynder at få råd på råd på råd.
Så med det her lovforslag får vi ikke flere råd, men vi får måske nogle råd, som er mere forståelige set i forhold til den rolle, de har som myndighed.
Så samlet set er det her lovforslag med til at øge tilliden til de danske banker.
Det er også med til at øge vores andres muligheder for at øve indflydelse på bankerne, set i forhold til at vi jo har Finanstilsynet, som er en absolut stor aktør på det her område.
Og det er nødvendigt i den situation, som det danske samfund står i.
Det er nødvendigt, at vi gør, hvad vi kan, fra politisk side for at skabe den tiltro til de finansielle markeder i Danmark, ikke mindst til bankaktier.
Der er rigtig mange danske investorer og småsparere, som både har købt garantbeviser, aktier osv. i de her banker, og der er vi altså nødt til at være sikre på, at vi er på et forsvarligt grundlag.
Det synes vi også i Dansk Folkeparti at vi er.
Vi har stadig væk en stor tiltro til, at vi har et sundt bankvæsen i Danmark.
Det er også derfor, vi kan se, at Danmark er et sted, hvor det er gået relativt smertefrit i forhold til de udfordringer, der har været med den europæiske og den verdensomspændende finansielle krise.
Danmark har store udfordringer, men de kunne have været endnu større, hvis ikke vi havde en god finansiel sektor i Danmark.
Den skal vi beholde, den skal vi værne om, den skal vi kvalitetssikre, og det gør vi bl.a. med det her lovforslag.
Dansk Folkeparti kan støtte det.